ΓΡΑΠΤΗ ΕΡΩΤΗΣΗ E-0634/99

υποβολή: Roberto Speciale (PSE) προς την Επιτροπή

(12 Μαρτίου 1999)

Θέμα: Σύγκρουση μεταξύ Αιθιοπίας και Ερυθραίας για τον προσδιορισμό των συνόρων

Η σύγκρουση που λαμβάνει χώρα μεταξύ της Δημοκρατίας της Αιθιοπίας και της Δημοκρατίας της Ερυθραίας λόγω προσδιορισμού των συνόρων μεταξύ των δύο κρατών έχει ήδη προκαλέσει την απώλεια πολλών ανθρωπίνων ζωών μεταξύ του αμάχου πληθυσμού και υποχρέωσε σε έξοδο τμήμα του πληθυσμού.

Λαμβάνοντας υπόψη το γεγονός ότι η κλιμάκωση της βίας στη ζώνη αυτή θα μπορούσε να έχει αρνητικούς αντικτύπους στην όλη περιοχή και σοβαρές συνέπειες για τους πληθυσμούς όλου του Κέρατος της Αφρικής και δεδομένου ότι η παράταση του πολέμου θα μπορούσε να χειροτερεύσει περαιτέρω τις δυσχερείς συνθήκες διαβίωσης του τοπικού πληθυσμού, τα ευρωπαϊκά θεσμικά όργανα και οι ερυθραϊκές και αιθιοπικές κοινότητες που διαβιούν στην Ιταλία (ιδίως στις περιοχές Λιγουρία και Λομβαρδία) έχουν ήδη εκφράσει την ανησυχία τους για την παράταση των εχθροπραξιών.

Μπορεί η Επιτροπή να γνωστοποιήσει:

1. Ποιές πολιτικές πιέσεις ασκήθηκαν στις κυβερνήσεις των συγκεκριμένων χωρών και ποιές μεσολαβητικές πρωτοβουλίες ανελήφθησαν από την ΕΚ και τις διεθνείς οργανώσεις που δρουν στην περιοχή ώστε να παύσει το συντομότερο η σύγκρουση;

2. Άρχισαν μεταξύ των δύο χωρών διπλωματικές διαπραγματεύσεις για την εξεύρεση ειρηνικής λύσης της σύγκρουσης, όπως ζήτησε το Ευρωπαϊκό Κοινοβούλιο στο ψήφσμά του για τη σύγκρουση μεταξύ Αιθιοπίας και Ερυθραίας(1);

(1) ΕΕ C 210 της 6.7.1998.

Κοινή απάντηση

του κ. Pinheiro εξ ονόματος της Επιτροπής

στις γραπτές ερωτήσεις E-0503/99 και E-0634/99

(14 Απριλίου 1999)

Η Ένωση, συμπεριλαμβανομένης της Επιτροπής, εξέφρασε και στις δύο κυβερνήσεις την έντονη ανησυχία της για αυτή τη διένεξη και τις συμπλοκές κατά μήκος των συνόρων. Ζήτησε με έντονο τρόπο και από τις δύο πλευρές να σταματήσουν τις εχθροπραξίες και τις συγκρούσεις. Χρησιμοποίησε όλα τα διπλωματικά μέσα που διαθέτει για να ασκήσει τη μέγιστη δυνατή πίεση και στα δύο μέρη. Έγιναν διαβήματα τόσο στην Αντίς Αμπέμπα όσο και στην Ασμάρα. Επιπλέον, η Προεδρία της Ένωσης απηύθυνε έντονες επιστολές και στις δύο κυβερνήσεις και η Ένωση εξέδωσε αρκετές δηλώσεις. Κατά την επίσκεψη του προέδρου Isaias στις Βρυξέλλες, στα τέλη του Ιανουαρίου 1999, η Επιτροπή επανέλαβε την ανάγκη για ειρηνική διευθέτηση της διένεξης και ζήτησε από την Ερυθραία να αποδεχτεί τη συμφωνία πλαίσιο του Οργανισμού Αφρικανικής Ενότητας (ΟΑΕ). Στις 19 και 20 Φεβρουαρίου 1999, η Επιτροπή συμμετείχε σε αποστολή της κοινοτικής τρόικας και συναντήθηκε με εκπροσώπους του ΟΑΕ, τον υπουργό Εξωτερικών της Αιθιοπίας και τον Πρόεδρο της Ερυθραίας. Επίσης καθιερώθηκαν τακτικές επαφές ανάμεσα στην αντιπροσωπεία της Επιτροπής και τις αντίστοιχες κυβερνήσεις και ανάμεσα στην Επιτροπή και τις αντίστοιχες πρεσβείες στις Βρυξέλλες.

Καταβλήθηκαν πολλές μεσολαβητικές προσπάθειες. Η πιο σοβαρή μεσολαβητική ενέργεια μέχρι στιγμής είναι η πρωτοβουλία του ΟΑΕ. Στις 7 και 8 Νοεμβρίου 1998, οι αρχηγοί κρατών και κυβερνήσεων του ΟΑΕ παρουσίασαν προτάσεις και στις δύο κυβερνήσεις για συμφωνία πλαίσιο, που θα περιλαμβάνει την κατάπαυση των εχθροπραξιών, την αναδιάταξη των στρατευμάτων καθώς και τη διαδικασία αποστρατικοποίησης και τον καθορισμό των συνόρων. Η Αιθιοπία αποδέχτηκε τις προτάσεις τον Νοέμβριο του 1998, αλλά η Ερυθραία έθεσε αρκετά ζητήματα και ζήτησε τροποποιήσεις. Το ζήτημα της απόσυρσης των δυνάμεων της Ερυθραίας από τα κατεχόμενα εδάφη παρέμενε αξεπέραστο εμπόδιο. Η Ερυθραία έλαβε (ανεπισήμως) από τον ΟΑΕ στις αρχές Φεβρουαρίου 1999 τις απαιτούμενες διευκρινίσεις. Στις 27 Φεβρουαρίου 1999 και μετά από πλήγμα που υπέστη από τις δυνάμεις της Αιθιοπίας στο μέτωπο Μπατμέ, και η Ερυθραία αποδέχτηκε τη συμφωνία πλαίσιο του ΟΑΕ. Επιπλέον, το Συμβούλιο Ασφαλείας υποστήριξε τις προτάσεις του ΟΑΕ και ο ειδικός απεσταλμένος των Ηνωμένων Εθνών κ. Sahnoun περιόδευσε στην περιοχή. Όπως προαναφέρθηκε, μια αποστολή της κοινοτικής τρόικας επισκέφθηκε την περιοχή στις 19 και 20 Φεβρουαρίου 1999.

Η Ένωση εξέφρασε την κατηγορηματική της στήριξη στις προσπάθειες του ΟΑΕ που στοχεύουν στην εξεύρεση ειρηνικής λύσης στη διένεξη. Επίσης στήριξε πλήρως τη συμφωνία πλαίσιο του ΟΑΕ και ζήτησε την αποδοχή και από τις δύο χώρες ως μόνη βάση για μια ειρηνική λύση.